SISB พร้อมเปิดสาขาธนบุรี เฟส2 เดือนส.ค.นี้ รองรับนักเรียนอีก 600 คน
SISB เล็งเปิดโรงเรียนนานาชาติสิงคโปร์ สาขาธนบุรี เฟส 2 เดือนส.ค.นี้ รองรับนักเรียนอีก 600 คน คาดหนุนผลงานโตต่อเนื่อง เผยความคืบหน้าสาขานทบุรี ลงเสาเข็มเรียบร้อย กำหนดเปิดส.ค.65
SISB เล็งเปิดโรงเรียนนานาชาติสิงคโปร์ สาขาธนบุรี เฟส 2 เดือนส.ค.นี้ รองรับนักเรียนอีก 600 คน คาดหนุนผลงานโตต่อเนื่อง เผยความคืบหน้าสาขานทบุรี ลงเสาเข็มเรียบร้อย กำหนดเปิดส.ค.65
14 พ.ค. 2564

นายยิว ฮอค โคว ประธานเจ้าหน้าที่บริหาร บริษัท เอสไอเอสบี จำกัด (มหาชน) หรือ SISB เปิดเผยว่า ผลการดำเนินงานไตรมาส 1/64 (สิ้นสุดวันที่ 31 มีนาคม 2564) กลุ่มบริษัทฯ มีรายได้รวม 295.96 ล้านบาท เพิ่มขึ้น  0.8% เทียบกับงวดการดำเนินงานไตรมาส 4/63 ซึ่งมีรายได้รวม 293.66 ล้านบาท และมีกำไรสุทธิ 70.60 ล้านบาท เพิ่มขึ้น 3.6% เทียบกับงวดการดำเนินงานไตรมาส 4/63 ซึ่งมีกำไรสุทธิ 68.08 ล้านบาท
สำหรับสถานการณ์การแพร่ระบาดไวรัสโควิด-19 ระลอก 2 ในช่วงเดือนม.ค. 2564 ทำให้บริษัทฯ ต้องจัดการเรียนการสอนแบบออนไลน์เป็นระยะเวลา 3 สัปดาห์ เพื่อรักษาความต่อเนื่องของการศึกษา นอกจากนี้ สิ้นสุดไตรมาส 1/64 กลุ่มบริษัทมีจำนวนนักเรียนรวม 2,628 คน ซึ่งใกล้เคียงกับจำนวนนักเรียนในไตรมาส 4/63 ส่งผลให้บริษัทฯ ยังคงรักษาระดับความสามารถในการดำเนินงานไว้ได้
 “แนวโน้มผลการดำเนินงานของกลุ่มบริษัทในปีนี้คาดว่าจะเติบโตอย่างต่อเนื่องจากปีที่ผ่านมา โดยได้รับปัจจัยหนุนจากฐานจำนวนนักเรียนระดับปฐมศึกษาและมัธยมศึกษาที่ขยายตัวเพิ่มขึ้น รวมถึงการเปิดโรงเรียนนานาชาติสิงคโปร์ธนบุรี เฟสสอง ในเดือนสิงหาคม 2564 นี้ ซึ่งจะเพิ่มความสามารถในการรองรับนักเรียนได้อีก 600 คน”นายยิว ฮอค โคว กล่าว
ล่าสุดในวันที่ 9 พฤษภาคม 2564 ได้มีการทำพิธีลงเสาเข็มก่อสร้าง โรงเรียนนานาชาติสิงคโปร์นนทบุรี ซึ่งเป็นสาขาแห่งที่ 5 สำหรับการเปิดสาขาในทำเลใหม่ ส่งผลให้ผู้คนสามารถเข้าถึงโรงเรียนนานาชาติสิงคโปร์ของกลุ่มบริษัทฯ ได้อย่างสะดวกสบาย  และเป็นไปตามวิสัยทัศน์ของบริษัทฯ ในการเป็น “ผู้ให้บริการการศึกษาคุณภาพชั้นนำ ที่ทุกคนเข้าถึงได้”
นอกเหนือจากระบบการศึกษที่ได้รับการยอมรับของ SISB ตลอด 20 ปีที่ผ่านมา โรงเรียนสาขาแห่งใหม่นี้ยังมีสิ่งอำนวยความสะดวกที่ทันสมัย พร้อมทั้งเทคโนโลยีการเรียนการสอนเพื่อช่วยให้นักเรียนพัฒนาทักษะการใช้ชีวิตในศตวรรษที่ 21 สำหรับการก่อสร้างจะดำเนินการแบ่งเป็นสองเฟส  ในเฟสแรกสำหรับระดับเนอสเซอรี่-อนุบาล ถึงระดับประถมศึกษา และระดับมัธยมศึกษาจะเป็นการก่อสร้างเฟสที่สอง คาดว่าเฟสแรกจะพร้อมเปิดให้บริการภายในเดือนสิงหาคม 2565